b'\n_START_ARTICLE_\nVekoslav Grmi\xc4\x8d\n_START_SECTION_\n\xc5\xbdivljenjepis\n_START_PARAGRAPH_\n29. junija 1950 je prejel duhovni\xc5\xa1ko posve\xc4\x8denje in naslednje leto po diplomi postal kaplan na Vranskem, od leta 1953 pa \xc5\xbeupnik na Vranskem v \xc5\xa1kofiji Maribor, leta 1960 pa \xc5\xa1e prodekan braslov\xc5\xa1ke dekanije. Du\xc5\xa1ni pastir na Vranskem je ostal do leta 1968._NEWLINE_Leta 1961 je doktoriral s temo Teolo\xc5\xa1ke vsebine strahu v eksistencializmu. Na Teolo\xc5\xa1ki fakulteti v Ljubljani je 1962 prevzel predavanja iz dogmati\xc4\x8dne teologije. Docent je postal leta 1964, izredni profesor leta 1967 in redni profesor leta 1972 na mariborskem oddelku ljubljanske teolo\xc5\xa1ke fakultete._NEWLINE_27. februarja 1968 ga je pape\xc5\xbe Pavel VI. s pape\xc5\xa1ko bulo imenoval za mariborskega pomo\xc5\xbenega \xc5\xa1kofa in naslovnega \xc5\xa1kofa Uchittanskega; \xc5\xa1kofovsko posve\xc4\x8denje je prejel 21. aprila istega leta._NEWLINE_Med letoma 1978 in 1980 je kot kapitularni vikar vodil mariborsko \xc5\xa1kofijo._NEWLINE_6. novembra 1980 je prenehal s slu\xc5\xbebo pomo\xc5\xbenega \xc5\xa1kofa in ostal naslovni \xc5\xa1kof ter profesor na Teolo\xc5\xa1ki fakulteti._NEWLINE_Njegova bibliografija obsega ve\xc4\x8d kot 1200 bibliografskih enot, med njimi je 22 samostojnih knjig.'